‘বিগ বস্‌’এর বাড়িতে পরীক্ষা শুরুর ঘণ্টা বেজে গিয়েছে! প্রশ্ন উঠতেই পারে, কীসের পরীক্ষা? উত্তর হল, ১৪ জন প্রতিযোগীর একে অপরের সঙ্গে মানিয়ে নেওয়ার!
আজ সোমবার, রাত ৯টায় ‘কালার্স বাংলা’য় শুরু হচ্ছে ‘বিগ বস্‌ বাংলা’র দ্বিতীয় সিজন। রোজ রাত ৯টায় দেখানো হবে এই শো। আগের সিজনে  সঞ্চালনার দায়িত্বে ছিলেন মিঠুন চক্রবর্তী। এবারে সেই গুরুদায়িত্ব সামলাবেন জিৎ। এখানেই শেষ নয়! ‘বিগ বস্‌ বাংলা’র এই সিজনের থিম স‌ংয়েও গলা মিলিয়েছেন জিৎ। সেই খবর আগেই ‘ওবেলা’য় প্রকাশিত হয়েছিল। কিন্তু এবারের সিজনে কারা প্রতিযোগী হিসেবে ‘বিগ বস্‌’এর বাড়িতে ঢুকতে চলেছেন, তা নিয়ে জল্পনার অন্ত ছিল না! অবশেষে তার অবসান হতে চলেছে।


শো’য়ের ফরম্যাট অনুযায়ী মোট প্রতিযোগীর সংখ্যা ১৪। মুম্বইয়ের কাছেই লোনাভলায় ‘বিগ বস্‌’এর জন্য বানানো বিশেষ সেট’এ তাঁরা মোট ৯৮ দিন কাটাবেন। প্রতিযোগীদের প্রতি মুহূর্তের গতিবিধি রেকর্ড করবে ৫২টি ক্যামেরা। সেই রেকর্ডিংয়ের নির্বাচিত অংশ সম্প্রচারিত হবে ছোট পরদায়। শোনা যাচ্ছে, এবারের ‘বিগ বস্‌’এ অংশ নিচ্ছেন কৌতুকাভিনেতা অপূর্ব রায়। এছাড়াও রয়েছেন টেলি-জগতের পরিচিত মুখ জয়জিৎ বন্দ্যোপাধ্যায়, অভিনেত্রী ঋ, এনা সাহা, প্রিয়া পাল, শ্রাবন্তী বন্দ্যোপাধ্যায় এবং গায়ক শিলাজিৎ। এ ছাড়া আর কারা ‘বিগ বস্‌’এর বাড়িতে ঢুঁ মারবেন, তা এখনও জানা যাচ্ছে না। টালিগঞ্জ পাড়ার খবর, সেলিব্রিটি ছাড়া সাধারণ পেশার কয়েকজনও নাকি প্রতিযোগীর তালিকায় থাকতে চলেছেন। তবে তাঁরা কারা এবং তাঁদের পেশাই বা কী— সে ব্যাপারে মুখে কুলুপ এঁটেছেন ‘বিগ বস্‌...’ দ্বিতীয় সিজনের সঙ্গে যুক্ত সকলে।

আগের সিজনে প্রতি সন্ধ্যায় কনীনিকা (বন্দ্যোপাধ্যায়), পটা, রুদ্রনীল (ঘোষ), অনীকের (ধর) এক ছাদের তলায় কাটানো নানা মুহূর্তের সাক্ষী থাকতে টেলিভিশনের সামনে ভিড় জমাতেন দর্শক। এবারও অন্যথা হবে না নির্ঘাত! দর্শকের জন্য থাকছে চমকও। ‘ওয়াইল্ড কার্ড এনট্রি’র সম্ভাবনাও রয়েছে এবারের সিজনে। এই বিষয়ে ‘কালার্স বাংলা’র তরফে মুমতাজ সরকারকে প্রস্তাবও দেওয়া হয়েছে। তবে তিনি রাজি কি না, তা এখনও জানা যায়নি।